1.ปัจจัยความเสี่ยง

ปัจจัยความเสี่ยงและนโยบายการบริหารความเสี่ยง

ด้วยบริษัทเป็นผู้ผลิตและจำหน่ายแผ่นพิมพ์วงจรอีเล็กทรอนิกส์
ซึ่งเป็นชิ้นส่วนพื้นฐานสำคัญในการผลิตอุปกรณ์อีเล็กทรอนิกส์ทุกประเภท ดังนั้น
ปัจจัยความเสี่ยงที่เกิดขึ้นโดยหลักจึงแปรผันไปตามกระแสความผันผวนของอุตสาหกรรมอีเล็กทรอนิกส์
หรือเป็นปัจจัยความเสี่ยงทางด้านกระบวนการผลิต รวมถึงความเสี่ยงที่เกิดขึ้นในตลาดเป้าหมาย
โดยปัจจัยที่ส่งผลให้เกิดความผันผวนดังกล่าวข้างต้นอาจมาจากวัฎจักรอุตสาหกรรมอีเล็กทรอนิกส์
การเปลี่ยนแปลงทางเทคโนโลยี หรือการเปลี่ยนแปลงในเงื่อนไขต่างๆ ของตลาด ภาวะเศรษฐกิจ
และปัจจัยทางด้านการผลิตอื่นๆ

ปัจจัยความเสี่ยงภายนอกและนโยบายการบริหารความเสี่ยง

ความเสี่ยงในอุตสาหกรรมอีเลกทรอนิกส์

อุตสาหกรรมอีเล็กทรอนิกส์เติบโตขึ้นอย่างมากในช่วงปี ค.ศ.1990
ตามการเติบโตของตลาดในกลุ่มอุตสาหกรรมโทรคมนาคมและกลุ่มอุตสาหกรรมคอมพิวเตอร์และอุปกรณ์เกี่ยวเนื่อง
หากแต่ได้มีการปรับตัวลงอย่างรุนแรงในช่วงปี ค.ศ. 2001 - 2003
หลังการล่มสลายของตลาดในกลุ่มอุตสาหกรรมเทคโนยีสารสนเทศ อย่างไรก็ตาม
อุตสาหกรรมอีเลคโทรนิคส์กลับฟื้นตัวขึ้นได้อย่างต่อเนื่องนับตั้งแต่ปี ค.ศ.2004
จากอุปสงค์ที่เพิ่มมากขึ้นในสินค้ากลุ่มอุตสาหกรรมโทรคมนาคม
กลุ่มอุตสาหกรรมคอมพิวเตอร์และอุปกรณ์เกี่ยวเนื่อง และ
กลุ่มอุตสาหกรรมในผลิตภัณฑ์เทคโนโลยีระดับสูงเช่น ผลิตภัณฑ์ยุทโธปกรณ์ทางการทหาร
ผลิตภัณฑ์อากาศยาน ผลิตภัณฑ์ยานยนต์ และ ผลิตภัณฑ์ทางด้านการอุตสาหกรรม ทั้งนี้
การเปลี่ยนแปลงไปตามวัฎจักรของอุตสาหกรรมอาจนำไปสู่ความเสี่ยงในการเปลี่ยนแปลงเชิงลบทางด้านยอดขายและราคาได้
อย่างไรก็ตามมีการคาดการณ์ว่าอุตสาหกรรมอีเลคโทรนิคส์จะยังคงเติบโตอย่างต่อเนื่องได้ในอัตราสูงใกล้เคียงร้อยละ
10 ในสองปีข้างหน้านี้ ซึ่งจะเพิ่มอุปสงค์ในสินค้าแผ่นพิมพ์วงจรอีเล็กทรอนิกส์ให้มากขึ้นตามไปด้วย
บริษัทจึงมีนโยบายมุ่งเน้นการผลิตสินค้าอีเลคโทรนิคส์ในอุตสาหกรรมยานยนต์ซึ่งเป็นอุตสาหกรรมที่มีการเติบโตอย่างสม่ำเสมอ
และยังได้กระจายการผลิตในกลุ่มอุตสาหกรรมอื่นๆ
ด้วยเพื่อเป็นการกระจายความเสี่ยงจากการพึ่งพาอุตสาหกรรมใดเพียงอุตสาหกรรมเดียว

ความเสี่ยงจากการเปลี่ยนแปลงเทคโนโลยี

แม้ว่าบริษัทอาจจะมีความเสี่ยงจากการเปลี่ยนแปลงทางเทคโนโลยีในอนาคต
แต่จากการที่บริษัทมุ่งเน้นการผลิตสินค้าคุณภาพปานกลางถึงคุณภาพสูงมาโดยตลอด
ประกอบกับความสัมพันธ์อันยาวนานกับผู้ผลิตอุปกรณ์อีเล็กทรอนิกส์ทั่วโลก
ทำให้บริษัทมีความสามารถในระดับผู้นำเทคโนโลยีการผลิตเมื่อเทียบกับผู้ผลิตรายอื่นๆ
โดยเห็นได้จากการที่ผลิตภัณฑ์ของบริษัทได้รับการยอมรับอย่างกว้างขวางจากลูกค้าชั้นนำทั่วโลก
ซึ่งปัจจัยเหล่านี้เองที่ทำให้บริษัทสามารถปรับตัวรับการเปลี่ยนแปลงทางเทคโนโลยีได้เป็นอย่างดี

ความเสี่ยงทางด้านการตลาด

ความเสี่ยงในการเปลี่ยนแปลงของตลาดอาจเกิดได้จากปัจจัยภายในประเทศของตลาดผู้ซื้อเอง เช่น
ภาวะเศรษฐกิจ สถานการณ์ทางการเมือง นโยบายการค้าระหว่างประเทศ สงคราม
การก่อการร้าย เป็นต้น และรวมถึงปัจจัยในระดับองค์กรของลูกค้า เช่น มีการควบรวมกิจการ
การเปลี่ยนแปลงนโยบายในการจัดซื้อ เป็นต้น
เพื่อลดความเสี่ยงดังกล่าวบริษัทจึงมีนโยบายที่จะคงสัดส่วนการตลาดส่วนใหญ่ไว้ในกลุ่มอุตสาหกรรมยานยนต์
ทั้งนี้เนื่องจากตลาดสินคาอีเล็กทรอนิกส์ยานยนต์ มีแนวโน้มการเติบโตอย่างต่อเนื่อง
และเป็นตลาดที่มีคู่แข่งน้อยราย เพราะมีความยากลำบากในการเข้ามาของผู้ผลิตรายใหม่ๆ
ดังจะเห็นได้ว่าประมาณกึ่งหนึ่งของยอดขายของบริษัทเป็นการขายเข้าสู่ตลาดในกลุ่มอุตสาหกรรมยานยนต์
และ ลูกค้ารายใหญ่ 5 อันดับแรกเป็นผู้ผลิตชั้นนำในอุตสาหกรรมอีเล็กทรอนิกส์ในระดับโลก
รวมทั้งบริษัทได้กระจายฐานลูกค้าไปยังกลุ่มอุตสาหกรรมอื่นๆ
และในทั่วทุกภูมิภาคของโลกเพื่อเป็นการกระจายความเสี่ยงทางด้านการตลาด

ความเสี่ยงในการแข่งขันทางธุรกิจ

การเติบโตอย่างก้าวกระโดดของผู้ผลิตแผ่นพิมพ์วงจรอีเล็กทรอนิกส์ ในประเทศจีน
ถือเป็นอุปสรรคชิ้นใหญ่สำหรับผู้ผลิตแผ่นพิมพ์วงจรอีเลคโทรนิคส์ทั่วโลกและรวมถึงบริษัทด้วย
ถึงแม้ว่าบริษัทจะกำหนดตลาดเป้าหมายไว้อย่างชัดเจนที่ตลาดสินค้าคุณภาพสูงและไม่ได้เป็นคู่แข่งโดยตรงกับผู้ผลิตในประเทศจีน
แต่การปรับตัวลดลงของราคาขายก็เกิดขึ้นอย่างต่อเนื่องในหลายปีที่ผ่านมา จากความกดดันทางอ้อม
เมื่อมีการผลิตสินค้าราคาถูกเข้าสู่ตลาดเพิ่มมากขึ้น บริษัทจึงยังคงกลยุทธ์ไว้เช่นเดิม
ที่จะผลิตสินค้าที่มีความซับซ้อนและมีคุณภาพสูง และคงสัดส่วนการตลาดไว้ในกลุ่มอุตสาหกรรมยานยนต์
รวมถึงการขยายกำลังการผลิตอย่างต่อเนื่องเพื่อให้สามารถรองรับกับปริมาณการสั่งซื้อสินค้าที่เพิ่มขึ้นได้อย่างมีประสิทธภาพ

ปัจจัยความเสี่ยงภายในและนโยบายการบริหารความเสี่ยง

ความเสี่ยงทางด้านการผลิต

ความรู้และความชำนาญพิเศษทางด้านการผลิต รวมทั้งทักษะของบุคลากร
เป็นปัจจัยหลักชี้นำความสำเร็จของบริษัท
ปัญหาการขาดแคลนบุคลากรหรือปัญหาอื่นด้านแรงงานจะส่งผลกระทบโดยตรงต่อประสิทธิภาพในการผลิตและคุณภาพของสินค้า
ดังนั้นบริษัทจึงส่งเสริมการฝึกอบรมทางเทคนิคและให้ความรู้อย่างต่อเนื่องเพื่อเสริมสร้างทักษะและความรู้ในเทคโนโลยีที่ทันสมัยแก่บุคลากร
ทั้งนี้บริษัทได้ขยายกำลังการผลิตอย่างต่อเนื่องตลอด 10
ปีที่ผ่านมาเพื่อรองรับปริมาณการสั่งซื้อสินค้าที่เพิ่มขึ้น
และในเวลาเดียวกันบริษัทก็ได้เรียนรู้ที่จะพัฒนาเทคนิคการผลิตและการควบคุมคุณภาพสินค้าขึ้นมาโดยลำดับ
ด้วยเหตุนี้บริษัทจึงได้รับความเชื่อถือและเชื่อมั่นจากลูกค้ามากยิ่งขึ้น
นอกจากนั้นการที่บริษัทมีฐานการผลิตอยู่อย่างเพียงพอในประเทศไทย
บริษัทยังได้รับประโยชน์จากการเคลื่อนย้ายฐานการผลิตจากประเทศทางยุโรปและอเมริกา
มาสู่ประเทศที่มีต้นทุนการผลิตที่ต่ำลงในภูมิภาคเอเชียด้วย

ความเสี่ยงจากวัตถุดิบสำหรับการผลิต

ความเสี่ยงทางด้านวัตถุดิบเกิดขึ้นได้จากการขาดวัตถุดิบที่ต้องใช้ในการผลิตซึ่งอาจจะนำไปสู่การหยุดการผลิต
หรือการมีวัตถุดิบที่ด้อยคุณภาพ หรือการปรับราคาของวัตถุดิบ
บริษัทได้ตระหนักถึงความเสี่ยงดังกล่าวจึงได้สร้างโรงงานเพื่อผลิตวัตถุดิบหลักของบริษัทคือ
แผ่นลามิเนตและแผ่นพรีเพค โดยการจัดตั้งบริษัทไทยลามิเนต แมนูแฟคเจอร์ จำกัด
ขึ้นเพื่อดำเนินการผลิต การซื้อลามิเนตจาก TLM
ช่วยให้บริษัทมีความเชื่อมั่นได้ว่าวัตถุดิบหลักจะมีอย่างเพียงพอและมีคุณภาพและคุณสมบัติตามที่ต้องการ
สำหรับการจัดหาวัตถุดิบและวัสดุจำเป็นในการผลิตอื่นๆ
บริษัทได้ทำการคัดเลือกผู้ผลิตหรือผู้จัดจำหน่ายหลักไว้ 2 - 3 รายต่อรายการ นอกจากนี้แล้ว
บริษัทยังได้มีการพัฒนาสัมพันธ์อันดีกับผู้ผลิตหรือผู้จัดจำหน่ายมาเป็นเวลายาวนาน
แต่อย่างไรก็ตามบริษัทก็ได้มีการติดตามความเคลื่อนไหวของราคาตลาดอย่างใกล้ชิด และ
มีการสำรองวัตถุดิบหลักไว้อย่างเพียงพอที่จะให้การผลิตสามารถดำเนินไปได้อย่างเรียบร้อยตามแผนการผลิต

ความเสี่ยงทางการเงิน

ความเสี่ยงจากอัตราแลกเปลี่ยนของบริษัทเกิดขึ้นจากทั้งทางด้านการขาย การซื้อปัจจัยการผลิต
และการกู้ยืมที่เป็นเงินตราต่างประเทศ
การขายในเงินสกุลต่างประเทศยังคงเป็นสกุลเงินเหรียญสหรัฐฯ และ เงินยูโร
โดยมีสัดส่วนประมาณร้อยละ 56 และ 37 ของยอดขายตามลำดับ ในขณะที่
การซื้อปัจจัยการผลิตจะใช้สกุลเหรียญสหรัฐฯ ประมาณร้อยละ 60 ของต้นทุนขาย
นอกจากนั้นบริษัทและบริษัทย่อยได้ทำการกู้ยืมเงินบางส่วนเป็นสกุลเงินเหรียญสหรัฐฯ และเงินยูโร
การบริหารความเสี่ยงจากอัตราแลกเปลี่ยนจึงเป็นไปตามแนวทางการดำรงค์สินทรัพย์และหนี้สินในสกุลเงินตราต่างประเทศให้มีสัดส่วนสมดุลกัน
(Natural Hedges) รวมทั้ง
บริษัทได้เข้าทำสัญญาซื้อ/ขายเงินตราต่างประเทศล่วงหน้าตามสถานการณ์สำหรับรายการซี้อขายที่จะครบกำหนดเป็นระยะๆตามสถานการณ์
ทั้งนี้อัตราดอกเบี้ยเงินกู้ส่วนใหญ่ของบริษัทอิงกับอัตราดอกเบี้ยลอยตัว
บริษัทจึงได้รับผลกระทบจากการปรับขึ้นของอัตราดอกเบี้ยในช่วงที่ผ่านมา
บริษัทมีนโยบายที่จะใช้เครื่องมืออนุพันธ์ทางการเงินเพื่อการบริหารจัดการความเสี่ยงจากอัตราดอกเบี้ยตามสถานการณ์ที่เหมาะสม